Joniškio rajono savivaldybės

TARYBA

SPRENDIMAS

DĖL DIENOS SOCIALINĖS GLOBOS ASMENS NAMUOSE TEIKIMO TVARKOS APRAŠO PATVIRTINIMO

2010 m. rugpjūčio 5 d. Nr. T-136

Joniškis

Vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 6 straipsnio 12 punktu, Lietuvos Respublikos socialinių paslaugų įstatymo (Žin., 2006, Nr. 17-589) 13 straipsnio 1 dalimi, Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 (Žin., 2006, Nr. 68-2510; 2009, Nr. 27-1053), 3 punktu, Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 (Žin., 2006, Nr. 43-1570), Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 (Žin., 2006, Nr. 43-1571; 2007, Nr. 32-1162) patvirtintais Asmens (šeimos) socialinių paslaugų poreikio nustatymo ir skyrimo tvarkos aprašu ir Senyvo amžiaus asmens bei suaugusio asmens su negalia socialinės globos poreikio nustatymo metodika, Joniškio rajono savivaldybės taryba nusprendžia:

1. Patvirtinti Dienos socialinės globos asmens namuose teikimo tvarkos aprašą (pridedama).

2. Paskelbti šio sprendimo 1 punktu patvirtintą tvarkos aprašą vietinėje spaudoje ir Joniškio rajono savivaldybės interneto svetainėje.

Savivaldybės meras	Romaldas Gadeikis

PATVIRTINTA

Joniškio rajono savivaldybės tarybos

2010 m. rugpjūčio 5 d. sprendimu Nr. T-136

DIENOS SOCIALINĖS GLOBOS ASMENS NAMUOSE TEIKIMO

TVARKOS APRAŠAS

I. BENDROSIOS NUOSTATOS

1. Dienos socialinės globos asmens namuose teikimo tvarkos aprašas (toliau – Tvarkos aprašas) reglamentuoja dienos socialinės globos asmens namuose (toliau – socialinė globa namuose) paslaugų gavėjus, paslaugų skyrimo, teikimo, mokėjimo už paslaugas ir šių paslaugų finansavimo tvarką.

2. Socialinė globa namuose – visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu asmens namuose.

3. Socialinės globos namuose tikslas – sudaryti palankias sąlygas asmeniui kuo ilgiau savarankiškai ir visavertiškai gyventi savo namuose, stiprinti asmens gebėjimus ir savarankiškumą, padėti įveikti negalią, ligą, socialinę atskirtį, užkirsti kelią kitoms socialinėms problemoms ir sudaryti galimybes šeimos nariams derinti profesinį ir šeimos gyvenimą.

4. Socialinės globos namuose paslaugų teikimą Joniškio rajono savivaldybėje organizuoja, administruoja Joniškio rajono savivaldybės administracijos Socialinės paramos skyrius (toliau – Socialinės paramos skyrius), vadovaudamasis Lietuvos Respublikos įstatymais, Lietuvos Respublikos Vyriausybės nutarimais ir kitais teisės aktais.

5. Socialinę globą namuose teikia socialinių paslaugų įstaigos (toliau – Įstaiga).

6. Šiuo Tvarkos aprašu privalo vadovautis Socialinės paramos skyrius, Įstaiga ir paslaugų gavėjai.

II. SOCIALINĖS GLOBOS NAMUOSE PASLAUGŲ GAVĖJAI

7. Socialinėsglobos namuose paslaugų gavėjai (toliau – paslaugų gavėjas) yra asmenys, kuriems slaugos ir socialinės paslaugos teikiamos kartu. Slaugos ir socialinės paslaugos namuose yra teikiamos vadovaujantis sveikatos apsaugos ministro ir socialinės apsaugos ir darbo ministro 2007 m. liepos 4 d. įsakymu Nr. V-558/A1-183 patvirtinta Slaugos ir socialinių paslaugų bendro teikimo tvarka ir Joniškio rajono savivaldybės tarybos 2009 m. lapkričio 19 d. sprendimu Nr. T-247 patvirtintu Joniškio rajono savivaldybės slaugos ir socialinių paslaugų bendro teikimo tvarkos aprašu.

8. Socialinė globa namuose skiriama asmenims su sunkia negalia, deklaravusiems gyvenamąją vietą Joniškio rajono savivaldybėje ir kuriems nustatytas socialinės globos poreikis. Paslaugų gavėjai:

8.1. vaikas su sunkia negalia – vaikas iki 18 metų, kuriam pagal Lietuvos Respublikos socialinių paslaugų įstatymą (toliau – Įstatymas) nustatytas visiško nesavarankiškumo lygis ir pagal Neįgaliųjų socialinės integracijos įstatymą pripažintas sunkaus neįgalumo lygis;

8.2. suaugęs asmuo su sunkia negalia – asmuo, kuriam pagal Įstatymą nustatytas visiško nesavarankiškumo lygis ir kuris pagal Neįgaliųjų socialinės integracijos įstatymą yra pripažintas nedarbingu;

8.3. senyvo amžiaus asmuo su sunkia negalia – sukakęs senatvės pensijos amžių asmuo, kuriam pagal Įstatymą nustatytas visiško nesavarankiškumo lygis.

III. SOCIALINĖS GLOBOS NAMUOSE SKYRIMO TVARKA

9. Asmuo (vienas iš suaugusių šeimos narių) ar jo globėjas (rūpintojas) arba Įstatymo 15 straipsnio 3 ir 4 dalyse numatytais atvejais – kiti suinteresuoti asmenys (toliau – Asmuo), pageidaujantis, kad jam būtų skirta socialinė globa namuose, kreipiasi į gyvenamosios vietos seniūniją ir pateikia:

9.1. užpildytą prašymo-paraiškos gauti socialines paslaugas formą SP-8, patvirtintą Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183;

9.2. asmens tapatybę patvirtinantį dokumentą (pasą ar asmens tapatybės kortelę);

9.3. neįgaliojo pažymėjimą;

9.4. išrašą iš medicininių dokumentų (forma Nr. 027/a);

9.5. teismo nutartį dėl rūpybos nustatymo (jei asmeniui nustatyta rūpyba).

10. Esant reikalui gali būti prašoma pateikti ir kitus dokumentus.

11. Seniūnijos socialinio darbo organizatorius per 30 kalendorinių dienų nuo prašymo-paraiškos gavimo dienos nustato asmens (šeimos) socialinių paslaugų poreikį.

12. Asmens (šeimos) socialinių paslaugų poreikis nustatomas vadovaujantis socialinės apsaugos ir darbo ministro patvirtintomis Asmens (šeimos) socialinių paslaugų poreikio nustatymo ir skyrimo tvarka bei Senyvo amžiaus asmens, suaugusio asmens su negalia ir Vaiko su negalia socialinės globos poreikio nustatymo metodikomis.

13. Seniūnijos socialinio darbo organizatorius, nustatęs asmens (šeimos) socialinių paslaugų poreikį, užpildo asmens (šeimos) socialinių paslaugų poreikio vertinimo formą ir pateikia ją Socialinės paramos skyriui.

14. Gavęs socialinių paslaugų poreikio vertinimo formą, Joniškio rajono savivaldybės administracijos direktoriaus įgaliotas asmuo per 30 kalendorinių dienų priima sprendimą dėl socialinės globos namuose paslaugų skyrimo.

15. Paslaugų gavėjas ir Įstaiga pasirašo dvišalę socialinės globos namuose paslaugų teikimo sutartį (toliau – Sutartis), kurios projektą, vadovaudamasis šio tvarkos aprašo 13 punkte paminėtu sprendimu per 14 kalendorinių dienų parengia seniūnijos socialinio darbo organizatorius ir suderina su Socialinės paramos skyriaus vedėju (jo funkcijas atliekančiu asmeniu). Sutarties formą savo įsakymu tvirtina Joniškio rajono savivaldybės administracijos direktorius.

16. Visi paslaugų gavėjo dokumentai pagal aktą perduodami Įstaigai.

17. Sutartys sudaromos, registruojamos, kontroliuojamos ir saugomos Įstaigoje.

IV. SOCIALINĖS GLOBOS NAMUOSE ORGANIZAVIMAS IR TEIKIMAS

18. Socialinė globa namuose teikiama atsižvelgiant į individualius paslaugų gavėjo (šeimos) interesus.

19. Socialinė globa namuose gali būti teikiama nuo 2 iki 8 valandų per dieną 5 kartus per savaitę darbo dienomis ir darbo valandomis. Konkrečią paslaugų teikimo trukmę paslaugų gavėjo namuose lemia įvertintas socialinių paslaugų poreikis.

20. Jeigu asmeniui socialinė globa namuose reikalinga daugiau nei 8 valandas per dieną arba nakties metu, taip pat susidarius krizinėms situacijoms (trumpam laikui pablogėjus asmens sveikatos būklei, atsiradus išskirtinėms sąlygoms šeimoje), Asmuo gali kreiptis dėl trumpalaikės ar ilgalaikės socialinės globos institucijoje.

21. Socialinė globa namuose susideda iš šių paslaugų:

21.1. informavimo apie asmeniui teikiamą socialinę pagalbą;

21.2. konsultavimo apie socialines paslaugas, jų ypatumus, galimybę gauti kitas paslaugas, apie įstaigas, galinčias spręsti socialines, sveikatos ir kitas problemas;

21.3. tarpininkavimo ir atstovavimo;

21.4. bendravimo;

21.5. asmens higienos paslaugų;

21.6. pagalbos prausiantis, rengiantis, maitinantis ir kt. pobūdžio pagalbos;

21.7. kasdieninio gyvenimo įgūdžių ugdymo ir palaikymo;

21.8. transporto organizavimo;

21.9. bendradarbiavimo su sveikatos priežiūros įstaigomis,

21.10. kitos paslaugos, kurios reikalingos paslaugų gavėjui pagal jo savarankiškumo lygį.

22. Pasikeitus paslaugų gavėjo sveikatos būklei, socialinėms aplinkybėms ir ne rečiau kaip kartą per metus socialinių paslaugų poreikį peržiūri Įstaigos atsakingas socialinis darbuotojas. Jei reikia keisti paslaugų rūšį, Įstaiga dėl socialinės globosnamuose paslaugos nutraukimo ir kitų paslaugų skyrimo kreipiasi į Socialinės paramos skyrių ir pateikia naują Asmens socialinės globos paslaugų vertinimą ir asmens prašymą dėl ilgalaikių (trumpalaikių) socialinės globos paslaugų.

23. Socialinės globos paslaugos namuose yra teikiamos pagal Įstaigos sudarytą ir patvirtintą darbo grafiką, kuris turi būti suderintas su seniūnijos socialinio darbo organizatoriumi.

V. MOKESTIS UŽ SOCIALINĘ GLOBĄ NAMUOSE

24. Mokesčio už dienos socialinę globą namuose dydis nustatomas atsižvelgiant į paslaugų gavėjo pajamas:

24.1. vienas gyvenantis asmuo moka už vieną kalendorinį mėnesį teikiamą socialinę globą namuose 20 procentų asmens pajamų;

24.2. asmuo, gyvenantis šeimoje, kurios pajamos vienam šeimos nariui neviršija valstybės remiamų pajamų trigubo dydžio, moka už vieną kalendorinį mėnesį teikiamą socialinę globą namuose 20 procentų asmens pajamų;

24.3. asmuo, gyvenantis šeimoje, kurios pajamos vienam šeimos nariui viršija valstybės remiamų pajamų trigubą dydį, moka už vieną kalendorinį mėnesį teikiamą socialinę globą namuose 40 procentų asmens pajamų.

25. Mokesčio už trumpiau nei vieną kalendorinį mėnesį teikiamą socialinę globą namuose dydis nustatomas proporcingai pagal teikiamos socialinės globos trukmę.

26. Mokesčio už trumpiau nei 8 valandas per parą teikiamą socialinę globą namuose dydis nustatomas proporcingai pagal teikiamų socialinės globos namuose paslaugų trukmę.

27. Asmens pajamos skaičiuojamos vadovaujantis Lietuvos Respublikos Vyriausybės 2006 birželio 14 d. nutarimu Nr. 583 patvirtintu Mokėjimo už socialines paslaugas tvarkos aprašu (Žin., 2006, Nr. 68-2510).

28. Asmens mokėjimo už socialinės globos namuose paslaugas dydį apskaičiuoja Socialinės paramos skyriaus atsakingas specialistas ir per 14 kalendorinių dienų nuo socialinės globos namuose paslaugų skyrimo dienos parengia mokėjimo už socialines paslaugas sutartį.

29. Asmuo privalo pranešti Socialinės paramos skyriui apie asmens (šeimos) pajamų pokyčius per socialinės globos namuose paslaugos gavimo laiką.

30. Pasikeitus Lietuvos Respublikos Vyriausybės nustatytam valstybės remiamų pajamų dydžiui (VRP), Įstaigos teikiamos socialinės globos kainai, mokėjimą už socialines paslaugas reglamentuojantiems teisės aktams, valstybės biudžeto specialiajai tikslinei dotacijai ar asmens pajamoms, Socialinės paramos skyrius nuo šių pasikeitimų dienos iš naujo įvertina asmens finansines galimybes ir parengia mokėjimo už socialines paslaugas sutarties pakeitimą – papildymą.

VI. SOCIALINĖS GLOBOS NAMUOSE FINANSAVIMAS

31. Socialinė globa namuose šio tvarkos aprašo 8 punkte nurodytiems asmenims finansuojama iš:

31.1. paslaugų gavėjų mokėjimų;

31.2. valstybės biudžeto specialiųjų tikslinių dotacijų savivaldybių biudžetams socialinei globai asmenims su sunkia negalia teikti.

32. Lėšų, gautų už socialinės globos namuose paslaugų teikimą, apskaita tvarkoma įstatymų ir kitų teisės aktų nustatyta tvarka ir vadovaujantis Joniškio rajono savivaldybės tarybos 2007 m. gruodžio 20 d. sprendimo Nr. T-253 „Dėl Lietuvos Respublikos valstybės biudžeto specialiųjų tikslinių dotacijų, skirtų asmenų su sunkia negalia socialinei globai Joniškio rajono savivaldybės administracijos socialinėse įstaigose finansuoti, naudojimo tvarkos aprašo patvirtinimo“ (kartu su 2008 m. gruodžio 18 d. sprendimo Nr. T-247 pakeitimu) 9 ir 10 punktais.

33. Lėšas už socialinės globos namuose paslaugas Įstaiga naudoja socialinės globos namuose paslaugoms teikti.

34. Įstaiga iki kiekvieno mėnesio 20 dienos Socialinės paramos skyriui pateikia informaciją apie paslaugų gavėjų mokėjimus už socialinės globos namuose paslaugas.

35. Už socialinę globą namuose pirmiausia sumokama paslaugų gavėjo lėšomis, kitas išlaidų padengimo šaltinis – valstybės biudžeto specialioji tikslinė dotacija savivaldybių biudžetams socialinei globai organizuoti, kuri yra lygi socialinės globos kainos ir mokesčio už socialinės globos namuose paslaugas skirtumui ir apskaičiuojama proporcingai pagal teikiamų socialinės globos namuose paslaugų trukmę.

36. Valstybės biudžeto specialioji tikslinė dotacija savivaldybių biudžetams socialinei globai namuose finansuoti skaičiuojama taip:

Asmens vieno mėnesio pajamos, Lt	Mokesčio už paslaugą dydis Lt	Vidutinis darbo val. skaičius per mėn.	Vidutinis asmens mokėjimo už vieną paslaugos valandą dydis	Paslaugos teikimo val. skaičius per mėn.	Vienos val. įkainis Lt	Visa paslaugos kaina Lt	Asmens pajamomis mokama suma Lt	Naudojamos dotacijos dydis Lt
1	2	3	4	5	6	7	8	9
1 x 20% arba (40%)	2 : 3	5 x 6	4 x 5	7 – 8

37. Įstaiga atsako už lėšų, skirtų socialinei globai namuose finansuoti, tinkamą naudojimą.

VII. SOCIALINĖS GLOBOS NAMUOSE TEIKIMO SUSTABDYMAS, NUTRAUKIMAS

38. Socialinės globos namuose paslaugų teikimas sustabdomas:

38.1. kai paslaugų gavėjas laikinai išvyksta;

38.2. kai paslaugų gavėjas gydosi stacionarioje gydymo įstaigoje.

39. Socialinės globos namuose paslaugų teikimas nutraukiamas:

39.1. kai kuri nors iš šalių nevykdo Sutartyje numatytų įsipareigojimų arba juos vykdo netinkamai;

39.2. kai teikiamų socialinių paslaugų nepakanka ir jos asmeniui (šeimai) yra neefektyvios,

39.3. paaiškėjus, kad asmuo, besikreipiantis dėl socialinių paslaugų (vienas iš suaugusių šeimos narių, jo globėjas, rūpintojas), sąmoningai pateikė neteisingą informaciją socialinių paslaugų poreikiui nustatyti arba dirbtinai pablogino sąlygas, norėdamas gauti socialines paslaugas;

39.4. Asmens raštišku prašymu;

39.5. paslaugų gavėjui apsigyvenus valstybės išlaikomoje įstaigoje;

39.6. paslaugų gavėjui išvykus į kitą savivaldybę, užsienio valstybę;

39.7. paslaugų gavėjui mirus;

39.8. kitais Lietuvos Respublikos civiliniame kodekse nustatytais atvejais.

40. Socialinės paramos skyrius priima sprendimą dėl socialinės globos namuose paslaugos teikimo nutraukimo, gavęs informaciją iš Įstaigos.

41. Nutraukus socialinės globos namuose paslaugos teikimą, paslaugų gavėjas (vienas iš suaugusių šeimos narių) ar jo globėjas (rūpintojas), kiti suinteresuoti asmenys už gautas paslaugas privalo visiškai atsiskaityti per 5 darbo dienas.

VIII. BAIGIAMOSIOS NUOSTATOS

42. Įstaiga atsako už kokybišką socialinės globos namuose paslaugų teikimą. Siekdama teikti efektyvias ir kokybiškas paslaugas bendradarbiauja su Socialinės paramos skyriumi, sveikatos priežiūros įstaigomis.

43. Įstaiga už praėjusių biudžetinių metų socialinės globos paslaugų namuose teikimą kiekvienais metais atsiskaito iki sausio 20 dienos Socialinės paramos skyriui, pateikdama ataskaitas.

44. Socialinės paramos skyrius duomenis apie dienos socialinės globos namuose paslaugų skyrimą ir jų nutraukimą suveda į socialinės paramos informacinę sistemą SPIS.

45. Sprendimą dėl socialinės globos namuose skyrimo (neskyrimo), sustabdymo, nutraukimo Asmuo gali apskųsti Joniškio rajono savivaldybės administracijos direktoriui. Ginčai dėl savivaldybės administracijos direktoriaus priimtų sprendimų (neveikimo) nagrinėjami teisės aktų nustatyta tvarka.

_________________________